5 polisiebeamptes vas oor ‘ooreenkoms’ met nooddiensteArgieffoto: memyselfaneye (Pixabay) Agt verdagtes, onder wie vyf polisiebeamptes, verskyn Vrydag in die landdroshof in Pietermaritzburg in KwaZulu-Natal op aanklagte van korrupsie. Die polisiebeamptes, tussen 30 en 50 jaar oud, is verbonde aan die Suid-Afrikaanse Polisiediens (SAPD) se 10111-inbelsentrum in Hilton. Kapt. Simphiwe Mhlongo, woordvoerder van die polisie, sê in ’n verklaring die agt verdagtes is Donderdag in hegtenis geneem nadat inligting ontvang is dat dié beamptes glo met ’n private ambulans- en insleepdiens saamgesweer het. Die polisiebeamptes het na bewering inligting oor motorongelukke in die Pietermaritzburg-gebied aan die nooddienste verskaf. Dit beteken dat dié nooddienste dus ’n onregverdige voorsprong bo ander gehad het om op voorvalle te reageer. Die polisie het op hul beurt glo gunste uit dié ooreenkoms ontvang. Volgens Mhlongo word meer inhegtenisnemings binnekort verwag.